晦日遊大理韋卿城南別業四聲依次用各六韻
與世澹無事，自然江海人。側聞塵外遊，解驂fL朱輪。平野照暄景，上天垂春雲。張組竟北阜，泛舟過東鄰。故鄉信高會，牢醴及佳辰。幸同擊壤樂，心荷堯為君。郊居杜陵下，永日同攜手。仁裡靄川陽，平原見峰首。園廬鳴春鳩，林薄媚新柳。上卿始登席，故老前為壽。臨當遊南陂，約略執杯酒。歸歟絀微官，惆悵心自咎。冬中餘雪在，墟上春流駛。風日暢懷抱，山川多秀氣。雕胡先晨炊，庖膾亦雲至。高情浪海嶽，浮生寄天地。君子外簪纓，埃塵良不啻。所樂衡門中，陶然忘其貴。高館臨澄陂，曠然蕩心目。淡蕩動雲天，玲瓏映墟曲。鵲巢結空林，雉雊響幽谷。應接無閒暇，徘徊以躑躅。紆組上春堤，側弁倚喬木。弦望忽已晦，後期洲應綠。